Normandien-plaasmoorde: Cele besoek familie | Maroela Media
Bheki Cele, minister van polisie, tydens sy besoek aan die Normandien-gemeenskap in KwaZulu-Natal. (Foto: Twitter)
Die minister van polisie, Bheki Cele, het die landelike gemeenskap van Normandien in KwaZulu-Natal verseker dat die huidige veiligheidsplan in die gebied hersien gaan word.
Cele het Woensdag met gemeenskapspolisiëring- en landbouorganisasies vergader wat gevra het vir beter inwerkingstelling van die nasionale landelike veiligheidsplan.
Die hersiene plan is verlede week bekend gestel en konsentreer op 'n holistiese aanslag tot landelike veiligheid wat beter samewerking tussen die regering, die private sektor en burgerlike samelewing insluit.
Cele het boere beloof hulpbronne sal na spesifieke gebiede verskuif word om veiligheid daar te verbeter.
"Ons is verbind tot skakeling met die gemeenskap hier, asook om 'n breër strategie te bewerkstellig wat uitdagings kan takel. Ons moet vasstel of voertuie en personeel wat die gebied bedien genoeg is en watter rol die gemeenskap kan speel om veiligheid te verseker, nie net vir boere nie, maar vir almal wat hier woon," het die minister gesê.
Die minister het ook die familie van Glen en Vida Rafferty besoek. Die egpaar is die afgelope naweek op hul plaas vermoor. (Foto: Twitter)
Cele het tydens sy besoek ook by die familie van die vermoorde Glen (63) en Vida (60) Rafferty aangedoen.
Die egpaar se liggame is Sondagoggend buite hul plaashuis gevind. Hulle is Saterdagaand doodgeskiet nadat hulle van Newcastle na die plaas teruggekeer het. Een van hul honde is ook doodgeskiet.
Hulle aanvallers het vroeër die veiligheidskameras buite die huis buite werking gestel. Maroela het vroeër berig op 'n veiligheidskamera wat die landelike paaie in die gebied monitor, kan gesien word hoe die egpaar kort voor die moord uit die dorp in die rigting van hul plaas ry. Nie lank na die moorde nie, kan weer gesien word hoe die moordenaars in hul voertuig op 'n ander pad van die toneel wegvlug.
Die Rafferty-egpaar se voertuig is later verlate langs die pad gevind. Hulle moordenaars is steeds soek.
Cele het aan hul familie gesê speurders werk hard aan 'n deurbraak in die saak en volg sterk leidrade op.
"Oor die algemeen het die polisie beduidende vordering gemaak om diegene wat glo agter soortgelyke aanvalle op die boerderygemeenskap in die noorde van KwaZulu-Natal sit, op te spoor. Sedert verlede jaar het sewe soortgelyke aanvalle plaasgevind en die polisie het inhegtenisnemings in elk van die sake gedoen."
In die nuus Normandien-plaasmoord plaasaanvalle
Covid-19-statistieke: Herstelkoers steeds op 87%
Geen mens kan hom glo nie Hul almal lieg en bedrieg.Die optog van blankes het gewys ons kan saam staan Dankie Bikers
My innige simpatie aan hierdie familie. Mag God jul onderskraag in hierdie verskriklike hartseer tyd.
Vergewe my, maar wat van die duisende ander boere en werkers wat vermoor is oor die jare heen? Hoekom nou skielik op plase opdaag en simpatie betoon. Waarom die skielike "vasvat" van die korruptes na hul jare lank weggekom het daarmee…. Ek het vergeet, die verkiesing is om die draai. Na my beskeie mening is dit effens te laat.
Hy voel regtig niks vir die vermoorde boere nie…..dit is slegs n politieke skuif
Hy het bloed op sy hande!!!! Die wereld begin nou sien wat hier aangaan en druk plaas op hulle
Nou kondig in hoofletters aan op alle media soos jy Bheki Cele met die afsonderings tydperk luidrigtig geraak het aan: Kriminele SAL dieselfde roete loop as hulle slagoffers! Jy sal nie want dan moet jy standpunt inneem.